ከቻይና የልዑካን ቡድን ጋር የልምድ ልውውጥ ተካሄደከቻይና የልዑካን ቡድን ጋር የልምድ ልውውጥ ተካሄደ
 በቻይና ኮሚነስት ፓርቲ የአለም አቀፍ ዲፓርትመንት ምክትል ሚንስትርና የአፍሪካ ጉዳዮች ሃላፊ ሚስ ዡ ሊቢንግ የተመራው የልዑካን ቡድን በሁለተኛ ቀን ውሎው ከኢህአዴግና ከተለያዩ ተቋማት ከተወጣጡ ባለድርሻ አካላት ጋር የልምድ ልውውጥ አካሄደ፡፡ ብትላንትናው ዕለት በፋና ብሮድካስቲንግ ኮርፖሬት የመሰብሰቢያ አዳራሽ በተካሄደው መድረክ ሚኒስትሯ ኢትዮጵያ በማደግ ላይ ያለች ሀገርና የህግ የበላይነትን ለማስፈን እየተጋች ያለች በመሆኗ ከቻይና ጋር ያመሳስላታል ብለዋል፡፡ ሀገራቱ ዜጎችን ከድህነት ለማውጣት ለሚያደርጉት ጥረት የህግ የበላይነትን ማስፈን ወሳኝ እንደሆነ ተገልጿል፡፡የህግ የበላይነትን ለማስፈን ገለልተኛ የፍትህ ስርዓትና የህዝቡን ግንዛቤ ማዳበር ቁልፍ ሚና እንዳላቸው ተጠቅሷል፡፡ በመሆኑም በህገ መንግስቱና በህግ ዙሪያ የህዝቡን ግንዛቤ ወደ ላቀ ደረጃ ለማድረስ ከሚደረጉ ተግባራት በተጨማሪ የህገ መንግስት ቀን መከበሩ ከፍተኛ አስተዋጾ እንዳለው ተነስቷል፡፡ በቻይና የሚወጡ ህጎች የሌሎች ቀጥተኛ ቅጅ አለመሆናቸውና በህዝቡ ነባራዊ ሁኔታ ላይ የተመሰረተ መሆኑ የህግ የባላይነትን ለማረጋገጥ የተደረገውን ጥረት እንዳገዘ ተገልጿል፡፡ በዚህ ረገድ ያለው የሁለቱ ሀገራት ልምድ ለሌሎች በተለይም ለአፍሪካ ሀገራት መልካም ተሞክሮ ሊሆን ይችላል ተብሏል፡፡ባለው የአባላት ብዛት የአለማችን ትልቁ ፓርቲ የሆነው የቻይና ኮሚኒስት ፓርቲ ችግሮችን በየደረጃው በመፍታት በ2021 ለሚያከብረው መቶኛ የልደት በዓል የህግ የበላይነት የሰፈነባትና የበለጸገች ቻይነናን እውን ለማድረግ የኢኮኖሚ፤ ማህበራዊ፤ የፖለትካ፤ የባህልና የፓርቲ አደረጃጀት ሪፎርሞች እንደሚያካሄድ ተጠቅሷል፡፡ሚስ ዡ ኢትዮጵያ ሊቀሰሙ የሚገቡ የመልካም ተመክሮዎች ባለቤት በመሆኗ ከመሪው ፓርቲ ኢህአዴግ ጋር ያላቸውን ግንኙነት በቀጣይም አጠናክረው እንደሚቀጥሉ ጠቁመዋል፡፡ በልምድ ልውውጡ መድረክ ተሳታፊ የነበሩ አካላት በበኩላቸው ከኮሚኒስት ፓርቲው ተግባራት ልምዶችን በመውሰድ አብሮ ለመስራት ያላቸውን ዝግጁነት ገልጸዋል፡፡ (መ/ኮ/ጉ/ጽ/ቤት)